Temeljem odredbe članka 95. Zakona o komunalnom gospodarstvu („Narodne novine“ broj 68/18, 110/18 i 32/20), Pravilnika o provedbi Općeg poreznog zakona („Narodne novine“ broj 45/19, 35/20 i 43/20) i temeljem odredaba članaka 56. i 109. Statuta Grada Umaga-Umago („Službene novine Grada Umaga broj 9/09, 3/13, 9/18, 13/18 – pročišćeni tekst, 7/19, 4/20 i 8/20 – pročišćeni tekst“) Gradsko vijeće Grada Umaga-Umago na sjednici održanoj dana 29. lipnja 2020. godine donijelo je sljedeću

 **ODLUKU**

**o oslobađanju plaćanja komunalne naknade**

**kao mjere ublažavanja negativnih posljedica uzrokovanih koronavirusom COVID-19 na gospodarstvo Grada Umaga-Umago**

**Članak 1.**

Ovom se Odlukom utvrđuju mjere i uređuje oslobađanje od plaćanja komunalne naknade za gospodarske subjekte za travanj i svibanj 2020., u cijelosti, kao jedna od mjera solidarnosti uslijed nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu nastalu povodom proglašenja epidemije bolesti COVID- 19 prouzrokovane virusom SARS – CoV 2.

**Članak 2.**

Slijedom okolnosti navedenih u članku 1. ove Odluke, gospodarski subjekti, koji su obuhvaćeni odlukama Županijskog stožera civilne zaštite i Odlukom o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja Stožera civilne zaštite Republike Hrvatske od 19.03.2020. godine, a kojima je narušena gospodarska aktivnost ili je uzrok znatne gospodarske štete, oslobađaju se plaćanja komunalne naknade uz ispunjenje sljedećih uvjeta:

- da su obuhvaćeni mjerama zabrane i ograničenja rada zbog posebnih okolnosti uzrokovanih epidemijom COVID -19,

- da dokažu pad prihoda/primitaka najmanje 20% u mjesecu za koji se traži oslobađanje plaćanja, u odnosu na isti mjesec prethodne godine,

- da su u prethodnoj godini imali ukupne prihode do 7.500.000,00 kuna,

- da u trenutku podnošenja zahtjeva nemaju dospjelih neplaćenih dugovanja prema Gradu Umagu-Umago niti prema trgovačkim društvima u vlasništvu Grada Umaga-Umago (6.maj d.o.o., 6.maj odvodnja d.o.o. i Komunela d.o.o.) za obveze čije je dospijeće bilo do 29.02.2020. godine, što će nadležni odjel Grada Umaga-Umago provjeriti uvidom u službenu evidenciju.

Gospodarski subjekti koji ispunjavaju uvjete iz stavka 1. ovog članka mogu ostvariti pravo na oslobađanje plaćanja komunalne naknade u cijelosti, podnošenjem pisanog zahtjeva.

Zahtjev se podnosi Upravnom odjelu za komunalni sustav i prostorno planiranje Grada Umaga-Umago poštom, osobnom dostavom u Pisarnicu Grada Umaga-Umago, Trg slobode 7, 52470 Umag ili elektroničkom poštom do 30.07.2020.

**Članak 3.**

U Zahtjevu se navode podaci i činjenice, temeljem kojih će nadležno upravno tijelo moći ocijeniti osnovanost i opravdanost istoga.

O svakom podnesenom zahtjevu Upravni odjel za komunalni sustav i prostorno planiranje Grada Umaga-Umago će obvezniku dostaviti pisanu obavijest.

**Članak 4.**

Ova Odluka stupa na snagu osmog dana od dana objave u „Službenim novinama Grada Umaga-Umago“.

KLASA: 415-01/20-01/03

URBROJ: 2105/05-01/01-20-4

Umag, 29. lipnja 2020. godine

 GRADSKO VIJEĆE GRADA UMAGA-UMAGO

PREDSJEDNIK GRADSKOG VIJEĆA Jurica Šiljeg